**TÁJÉKOZTATÁS A GYEPMESTERI TEVÉKENYSÉGRŐL**

Az állatok védelméről és kíméletéről szóló 1998. évi XXVIII. törvény (továbbiakban: Törvény) 5. § (1) bekezdése értelmében az állattartó gondoskodni köteles az állat megfelelő és biztonságos elhelyezéséről, szakszerű gondozásáról, szökésének megakadályozásáról.

A Törvény 8. § szerint az ember környezetében tartott állat, valamint a veszélyes állat tulajdonjogával, tartásával felhagyni nem szabad. Az állat elűzése, elhagyása vagy kitétele tilos.

A kedvtelésből tartott állatok tartásáról és forgalmazásáról szóló 41/2010. (II. 26.) Korm. rendelet (továbbiakban: Kormányrendelet) 13. § alapján az állattartónak rendelkeznie kell a kötelező immunizálásra vonatkozó mindenkori adatokkal és dokumentumokkal, egyedi tartós megjelöléssel rendelkező állat esetében az állat azonosítására vonatkozó adatokkal és dokumentumokkal is. Amennyiben az állat új tulajdonoshoz kerül, részére e dokumentumokat át kell adni, illetve tájékoztatni kell az állat fajáról (fajtájáról), - ha ismert - az egyed neméről és koráról, továbbá az egyed tartásához szükséges minimális ismeretekről.

A fentiekre tekintettel kérjük a lakosságot, hogy gondoskodjon a tulajdonában lévő ebek biztonságos tartásáról, szökésének megakadályozásáról. Továbbá felhívjuk a lakosság figyelmét arra, hogy a tartott eb elhagyása, kirakása tilos!

A 15. § (1) bekezdése szerint az állatokat úgy kell tartani, hogy ne veszélyeztethessék más állatok - kivéve a ragadozó állatok táplálására szánt élő egyedek -, illetve az ember biztonságát.

Amennyiben valaki mégis kóbor kutyát észlel a településen, kérjük tegye meg bejelentését a következő elérhetőségek egyikén:

* a Martonvásári Polgármesteri Hivatal műszaki irodáján személyesen

o bejelentési idő: H-K: 8-16, SZ:8-17, CS:8-16, P:8-12 o ügyintéző: Csuhai Felicián

* telefonon a 06-22-569-208 vagy a 06-22-460-004 számokon
* e-mail üzenetben az csuhai.felician@martonvasar.hu címen

**Mi történik a bejelentést, az eb befogását követően?**

A Martonvásári Polgármesteri Hivatal ügyintézője felveszi a kapcsolatot az Alpha- Vet Kft. munkatársával az eb befogásával kapcsolatban. Az Alpha- Vet Kft. gyepmestere a befogott állatokat a Polgármesteri Hivatal munkatársának jelenti, majd székesfehérvári telephelyére szállítja.

A telephelyen az elszállított állatokon minden esetben leolvassák a chipszámot. Amennyiben a befogott eb rendelkezik regisztrált transzponderrel, a gyepmesteri telep munkatársai felveszik az eb tulajdonosával a kapcsolatot. Transzponder nélküli eb is kiváltható, amennyiben az eb tulajdonosa igazolja a tulajdonosi viszonyt.

Az eb tulajdonosa, illetve tartója ezt követően a következő feltételek teljesülése mellet válthatja ki kutyáját:

* a Martonvásári Polgármesteri Hivatal műszaki irodáján igényelt ún. tulajdonosi nyilatkozat kitöltése,
* érvényes oltási könyv bemutatása a polgármesteri hivatal ügyintézőjének.

A befogás összesített díját az eb tulajdonosa befizeti a Martonvásári Polgármesteri Hivatal 11600006-00000000-52889606 jelű számlaszámára (illetve csekken). A befizetés, valamint az oltási könyv tartalmának igazolását követően a Martonvásári Polgármesteri Hivatal ügyintézője kitölti az eb kiváltásához szükséges tulajdonosi nyilatkozatot.

A nyilatkozat birtokában az eb tulajdonosa az Alpha-Vet Kft. telephelyén (Székesfehérvár, Homoksor 7.) kiválthatja a befogott ebet.

**Milyen költséget jelent egy befogott eb kiváltása?**

1. az eb befogására fordított autóút útiköltsége 161 Ft/km díjszabásban
2. az eb befogási díja: 2070 Ft/eb
3. bódítószer alkalmazása (amennyiben szükséges): 5175 Ft/alkalom
4. az eb ellátási díja: 5175 Ft (14 nap/db)
5. Amennyiben az oltási könyvvel a tulajdonos igazolni tudja a befogott eb érvényes oltását, oltási költség nem merül fel. Azonban, ha az eb oltása hiányzik vagy már nem érvényes, akkor az eb tulajdonosának oltási költséget kell fizetnie.
6. A Kormányrendelet 17/B. § (10) bekezdése értelmében a négy hónaposnál idősebb eb csak transzponderrel megjelölve tartható. Ezek alapján a menhely dolgozói minden befogott ebet transzponderrel látnak el. A 3. § (3) bekezdése szerint az állatmenhelyről, ebrendészeti telepről, vagy állatvédelmi szervezettől örökbeadott eb és macska transzponderrel történő megjelölésének költségei az állat örökbefogadóját terhelik.

A gyepmesteri telephelyen az ebet 14 napig válthatja ki gazdája. Ezt követően a befogott eb az ASKA állatmenhely tulajdonába kerül. Ha az eb tulajdonosa ezután szeretné visszavenni kutyáját, azt csupán az ASKA állatmenhely örökbefogadási folyamata és előírása szerint teheti meg.

**Mit tegyen, ha elveszett a kutyája?**

* Keresse fel az Alpha- Vet Kft. munkatársait és érdeklődjön a befogott ebekről a +36-22/516- 408 ; 403; 409; 407; 402; 419 telefonszámokon, illetve személyesen a 8000 Székesfehérvár, Homoksor 7. szám alatt.
* Érdeklődjön az ASKA Menhelyen, hiszen az Alpha- Vet Kft. gyepmesterei a befogott, de nem keresett állatokat ide szállítják.
* Tájékozódjon a Martonvásári Polgármesteri Hivatalban a befogott ebekről.